b'\n_START_ARTICLE_\nColegiul Iezuit din Cluj\n_START_PARAGRAPH_\nColegiul Iezuit din Cluj a fost \xc3\xaenfiin\xc8\x9bat \xc3\xaen anul 1581 de \xc8\x98tefan B\xc3\xa1thory, principe al Transilvaniei \xc8\x99i rege al Poloniei. Acesta a chemat la Cluj mai mul\xc8\x9bi profesori iezui\xc8\x9bi din Italia, Germania \xc8\x99i Polonia, care au constituit Colegiul Academic (\xc3\xaen latin\xc4\x83 Collegium Academicum Claudiopolitanum). Iezui\xc8\x9bii au fost alunga\xc8\x9bi \xc3\xaen anul 1603, iar \xc3\xaen 1698 au venit din nou, dup\xc4\x83 restabilirea academiei. Institu\xc8\x9bia a cunoscut un av\xc3\xa2nt deosebit \xc3\xaen secolul al XVIII-lea, c\xc3\xa2nd pe l\xc3\xa2ng\xc4\x83 biseric\xc4\x83 \xc8\x99i universitate a fost construit un mare internat, intitulat Convictus Nobilium, \xc3\xaen care au fost primi\xc8\x9bi studen\xc8\x9bi indiferent de originea lor etnic\xc4\x83.\n_START_SECTION_\nIstoric\n_START_PARAGRAPH_\nDiploma de fondare a Colegiului Academic din Cluj a fost emis\xc4\x83 de regele \xc8\x98tefan B\xc3\xa1thory la Vilnius \xc3\xaen data de 12 mai 1581. Demersurile pentru \xc3\xaenfiin\xc8\x9barea acestui colegiu au fost f\xc4\x83cute de diplomatul italian Antonio Possevino. Primul rector al colegiului (rector academicus) a fost Jakub Wujek, filolog, care anterior fusese primul rector al nou \xc3\xaenfiin\xc8\x9batei Universit\xc4\x83\xc8\x9bi din Vilnius. Universitatea a func\xc8\x9bionat \xc3\xaen aceast\xc4\x83 prim\xc4\x83 perioad\xc4\x83 pe l\xc3\xa2ng\xc4\x83 Biserica de pe Uli\xc8\x9ba Lupilor. Pentru asigurarea bazei materiale de func\xc8\x9bionare, Universit\xc4\x83\xc8\x9bii din Cluj i-au fost acordate veniturile M\xc4\x83n\xc4\x83stirii de la Cluj-M\xc4\x83n\xc4\x83\xc8\x99tur, cu \xc8\x99ase sate. _NEWLINE_Institu\xc8\x9bia num\xc4\x83ra \xc3\xaen anul 1585 mai mult de 180 de studen\xc8\x9bi. \xc3\x8en anul 1603, \xc3\xaen contextul ocup\xc4\x83rii ora\xc8\x99ului de c\xc4\x83tre Moise Szekely, iezui\xc8\x9bii au fost alunga\xc8\x9bi, bunurile lor devastate, iar universitatea \xc3\xaenchis\xc4\x83._NEWLINE_Curtea de la Viena a restabilit universitatea \xc3\xaen data de 17 noiembrie 1698. Din 1725 rectorul institu\xc8\x9biei a fost abilitat s\xc4\x83 poarte titlul de rector magnificus. _NEWLINE_\xc3\x8en anul 1713 a v\xc4\x83zut lumina tiparului Fundatores Academiae Transsilvaniae Claudiopoli, o lucrare despre bazele \xc3\xaenv\xc4\x83\xc8\x9b\xc4\x83m\xc3\xa2ntului superior clujean.\n_START_SECTION_\nCorpul profesoral\n_START_PARAGRAPH_\nAcademia iezuit\xc4\x83 din Cluj avea \xc8\x99apte profesori, la care se ad\xc4\x83uga rectorul. \xc3\x8entre profesori s-a remarcat Maximilian Hell, titularul catedrei de matematic\xc4\x83, cel care a \xc3\xaenfiin\xc8\x9bat la Cluj primul observator astronomic._NEWLINE_\xc3\x8en 1776, dup\xc4\x83 desfiin\xc8\x9barea ordinului iezuit, \xc3\xaemp\xc4\x83r\xc4\x83teasa Maria Terezia a pus bazele unei universit\xc4\x83\xc8\x9bi \xc3\xaen limba german\xc4\x83 la Cluj, universitate dat\xc4\x83 \xc3\xaen grija c\xc4\x83lug\xc4\x83rilor piari\xc8\x99ti. Ace\xc8\x99tia nu au fost \xc3\xaen m\xc4\x83sur\xc4\x83 s\xc4\x83 men\xc8\x9bin\xc4\x83 nivelul \xc8\x99tiin\xc8\x9bific anterior, a\xc8\x99a \xc3\xaenc\xc3\xa2t academia a fost retrogradat\xc4\x83 la rangul de liceu, \xc3\xaen care predarea a fost f\xc4\x83cut\xc4\x83 din nou \xc3\xaen limba latin\xc4\x83.'